Månedsrapport Blåveisen april 2023

Fagområdet vi jobber spesielt med: Natur, miljø og teknologi

Denne måneden har vi økt fokuset vårt på verdensrommet, siden det var så mange barn som var interessert i temaet. Vi har sunget sanger og pratet mye om temaet både i samling, ved bordet og i lek. Barna har også fått gjort en del kreativt for å få mer konkrete og visuelle «knagger» å henge begreper på når det gjelder solsystemet og verdensrommet. Barna fortsetter å vise interesse og det er spennende å bygge på det. Også de yngste viser en interesse når vi snakker om temaene og de er med og synger sangene.

I barnegruppa merker vi at førskolebarna begynner å forberede seg litt på å starte på skolen. De snakker om det, og de føler at de er veldig store. De forbereder seg på veldig store omveltninger i deres hverdag. Nå skal de også snart på besøk til skolen og det gleder de seg veldig til.

Vi ser mange tegn på at det blir varmere i været. Sammen med barna ser vi at flere blomster titter frem og at insektene begynner å våkne. Vi gleder oss til enda flere insekter kommer frem og vi kan studere enda flere. Barna har allerede begynt å lete etter insekter de synes var spennende i fjor.

Det er mye å øve på og få erfaring med når man er liten. Det vi har sett gruppa trenger mest fokus på å øve på å respektere andres grenser. For eksempel høre på når noen sier «nei», lese ansiktsuttrykk eller høre på lyder som blir laget som indikerer misnøye. Det er ikke nødvendigvis så lett å lese andres uttrykk.